Kuusikute levikuga seoses tekkis omamoodi üleminekutsoon põhja- ja lõunaboreaalsete metsade vahel (Eesti paikneb taiga ja segametsade piiril), s.t. et taiga (okasmetsade) vöönd läheb järkjärgult üle euroopa laialehiste lehtmetsade vööndiks, mille vahepeal on kuuse-segametsad. Loomaliigid, kelle eluks sobisid rohkem lõunapoolsed metsad, nagu tarvas, punahirv, metssiga ja metskass, taandusid Eestist lõuna poole. Tingitud oli see küll mitte niivõrd temperatuuri alanemisest, kui just paksemaks muutunud lumikattest. Tänapäevaste vaatluste järgi on teada, et kui lumekihi paksus on 40 - 50 sentimeetrit ja huntide arv küllaltki suur, siis hirvede jaoks võivad taolised olud juba üsna saatuslikuks saada. 30 - 40sentimeetrise lumikatte korral ei suuda veislased enam piisavalt toitu leida. Sügav lumi teeb elu raskeks ka metskassile, kelle toiduks on peamiselt pisinärilised ja linnud.